Probleme by Pretoriase laerskool duur voort | Maroela Media
Volgens Elsa Combrink, 'n bekommerde ouer van een van die leerders by die skool in die ooste van Pretoria, is daar nou ook van die onderwysers by die skool wat nog nie hul salarisse ontvang het nie. Daar is ook bewerings dat die beheerliggaam steeds onreëlmatige uitgawes aangaan. "Tot op datum is daar amper 'n halfmiljoen se 'verbeterings' by die skool aangebring sonder die nodige planne of goedkeuring, en die snoepwinkel se verlies is tans R110 000," het Combrink gesê.
Maroela Media het in Februarie berig oor 'n groep bekommerde ouers van dié skool wat 'n versoekskrif met 600 handtekeninge aan die Gautengse onderwysdepartement oorhandig het waarin hulle geëis het die beheerliggaam moet onmiddellik bedank, of deur die departement ontbind word.
Die ouers het verlede jaar met die beheerliggaam begin koppe stamp nadat daar op 'n algemene jaarvergadering besluit is om Afrikaans as onderrigtaal by die skool af te skaf. Die beheerliggaam het ook besluit om die skool se naam, embleem en uniform te verander en die skoolure te verleng. Die onderwysdepartement het toe ingetree en bevind die beheerliggaam het nie die regte prosedures gevolg nie en Afrikaans as onderrigmedium het voorlopig by die skool behoue gebly.
Dit blyk nou ouers is steeds bekommerd oor die bestuur van die skool se finansies. Hulle het in Februarie geëis hulle moet toegang tot die skool se finansiële state en beleid kry en dat dit geoudit moet word nadat die skool glo meer as 'n R10 000-boete van die Suid-Afrikaanse Inkomstediens (SAID) ontvang het vir belasting wat nie oorbetaal is nie. Daar het tot dusver egter dadels van hulle dringende versoek aan die departement gekom.
Marius Botha, 'n onafhanklike onderwyskonsultant wat advies aan die ouers van Laerskool Meyerspark verskaf het, het aan Maroela Media bevestig die distrikskantoor het 'n aanbeveling aan hulle hoofkantoor gestuur waarin daar aanbeveel is die beheerliggaam moet van alle magte gestroop en ontbind word. Dit lyk nou egter of die departement sloer om die aanbeveling goed te keur.
Laerskool Meyerspark se waarnemende hoof, Ockie Vermeulen, was nie beskikbaar vir kommentaar nie en Maroela Media se navrae is na die Gautengse onderwysdepartement verwys. Maroela Media het herhaaldelik telefonies en per e-pos navraag by die onderwysdepartement gedoen oor dié kwessie by die skool, maar het nog nie enige kommentaar van die departement se woordvoerder ontvang nie.
'Rasvoorvalle met dubbele standaarde gehanteer'
Die meeste skole se SBL'e kom weg met onwettighede, omrede ouers oningelig is. Ouers moet hul vereenselwig met die SA Skole Wet, asook Staatskoerant 29311 van 18 Oktober 2006. Hierdie Staatskoerant gaan oor skoolgeld konsessie. Min ouers weet dat met 'n skoolgeld van R20,000.00 pj, kwalifiseer ouers wat minder as R660,000.00 pj jaar verdien 'n konsessie afslag. Ook mag SBL'e nie bykomende vergoeding aan staatsonderwysers betaal, alvorens 'n staatsonderwyser in 'n pos aangestel word, wat bykomende pligte doen, waarvoor die staat hom/sy nie alreeds betaal. SBL'e mag ook nie beurse uit die skoolfonds betaal nie, Ook nie skoolgeld afslag gee… Lees meer »
Tuisonderrig werk maar net beter!
Interressant dat as jy op die skool se webtuiste gaan, hulle "beheerraad" bladsy leeg is. As hulle dan so oortuig is van hulle (kug) oortuigings, hoekom is hulle nie selfversekerd genoeg om hulle identiteit bekend te maak nie?